Rijeka, 14. studeni 2019.

**NAJAVA ZA MEDIJE**

**Projekt Terra Effluviens u Rijeku vraća davno izgubljenu studiju**

Lokalni i međunarodni istraživači (arhitekti, dizajneri, filozofi, biolozi) u Rijeci otvaraju temu moguće

ekološke budućnosti planete

**Zaboravljena studija o viziji planetarne budućnosti, stara 50 godina, vraća se u Rijeku u projektu Europske prijestolnice kulture. U velikoj dvorani Filodrammatice od 19. do 21. studenog 2019. održava se trodnevni seminar u okviru projekta Terra Effluviens kustosa Nikole Bojića. Projekt je dio programskog pravca Dopolavoro projekta Rijeke 2020 – Europske prijestolnice kulture.**

Povezujući zaboravljenu studiju iz 1971. godine sa suvremenim teorijskim, umjetničkim i dizajnerskim istraživanjem, kroz seminar se planira pružiti novi uvid u utjecaj čovječanstva na Zemlju koji je toliko jak da se pojavila potreba za proglašavanjem nove epohe zvane antropocen.

**Projekt Terra Effluviens, kroz seminar i izložbu koja će biti otvorena u ožujku 2020. godine u okviru projekta Europske prijestolnica kulture, okuplja 16 lokalnih i međunarodnih istraživača (arhitekata, dizajnera, filozofa, biologa) koji će sljedeći tjedan boraviti u Rijeci.** Istraživači će sudjelovati u trodnevnom programu terenskih istraživanja, dizajnerskih predviđanja i teorijskih diskusija. Projekt Terra Effluviens temelji se na rijetkom arhivskom materijalu, pronađenoj studiji **Sistematizacija fenomena čovjekove sredine iz 1971. godine, arhitekta Branka Petrovića**. Studija je objavljena u Jugoslaviji usred hladnoratovske napetosti, brojnih tehno-futurističkih vizija tog vremena i rastućih ekoloških problema.

U turbulentnim okolnostima studija je zaboravljena, a tek je nekoliko tiskanih primjeraka ostalo u arhivima. Kustos i inicijator projekta Terra Effluviens, Nikola Bojić, studiju je pronašao tijekom svog istraživanja za potrebe pisanja doktorskog rada.

Studija pronađena nakon 50 godina predstavlja jedinstven slučaj, radi se o složenoj viziji planetarne budućnosti koja je osmišljena i prikazana ne samo tekstualno već i vizualno kroz Petrovićeve dijagrame i crteže. Studija pruža uvid u isprepletenost ljudskih, tehnoloških i prirodnih sustava, a pritom propituje teme koje su još i danas u sferi znanstvene fantastike poput linearnosti vremena, fleksibilnosti prostornih mjerila i pozicije čovjeka u eri dramatične ekološke krize čije se tijelo deformiralo kako bi se prilagodilo novim životnim uvjetima.

Vrsni hrvatski urbanist i projektant Branko Petrović ima vrlo zanimljivu biografiju, bio je direktor Urbanističkog instituta u Zagrebu do 1958. godine, a od 1962. do 1969. godine bio je glavni arhitekt Ministarstva javnih radova Etiopije, profesor na Arhitektonskom fakultetu Sveučilišta u Addis Ababi te član urbanističke ekipe Ministarstva. U Hrvatskoj je radio na 15 regionalnih i urbanističkih planova. Petrović je 1971. godine zamislio čovjeka iz budućnosti kojeg su deformirali novi način života i ekološko onečišćenje, ima deformiran nos za disanje nezdravog zraka, proširenu stražnjicu od sjedenja, dugačak plosnati prst koji danas možemo protumačiti kao kažiprst za *skrolanje* po ekranu i atrofirane mišiće ruku i nogu. Takav čovjek iz budućnosti samo je jedna začudnost iz Petrovićeve studije koja je nažalost zaboravljena za razliku od sličnih utjecajnih studija tog vremena poput knjige Granice rasta (The Limits to Growth, 1972.) ili Hipoteza o Gaji (Gaia hypothesis, 1972.).

**Gotovo pedeset godina nakon nastanka originalne studije, projekt Terra Effluviens vraća izvorne dijagrame iz studije u život, i to na vrlo specifičnom mjestu, u Rijeci.** Odabir mjesta nije slučajan, u originalnoj studiji se upravo grad Rijeku analizira kao složen teritorij na kojem se mogu zamisliti moguće ekološke budućnosti.

**U Rijeci će tri dana boraviti stručnjaci i istraživači uključeni u projekt Terra Effluviens:** Gediminas Urbonas (MIT, Cambridge), Armina Pilav (University of Sheffield), Martin Guinard (ZKM, Karlsruhe), Miro Roman (ETH, Zurich), Merve Bedir (Hong Kong University), Ivica Mitrović (Sveučilište u Splitu), Donato Ricci (SciencesPo, Paris), Louise Carver (Lancaster University), Gary Zhexi Zhang, Jamie Allen (FHNW, Basel), Idis Turato (Sveučilište u Zagrebu), Ida Križaj Leko (Delta Lab, Rijeka), Damir Prizmić (Radiona Makerspace, Zagreb), Damir Gamulin (000, Zagreb), Željka Modrić Surina i Boštjan Surina (Prirodoslovni muzej Rijeka).

Seminar je organiziran oko tri međusobno povezane tematske cjeline nazvane **Sustavi, Tokovi i Vrste** koje se fokusiraju na primjerice kibernetiku, prirodne rijeke, ali i rijeke kao društvene i industrijske tokove te nove oblike održivog okoliša. **Predavanja i diskusije bit će na engleskom jeziku i otvorene za javnost bez prijave.**

**Detaljan raspored predavanja i biografije predavača** nalaze se na poveznici <http://drugo-more.hr/en/terra-effluviens-seminar/>

Unaprijed zahvaljujem na objavi i srdačno vas pozdravljam.

**Rijeka 2020**

Odnosi s medijima - Nela Simić

[nela.simic@rijeka2020.eu](mailto:nela.simic@rijeka2020.eu), M. 092 188 4118